- Vi glæder os over, at vi har fået Wessam ind i truppen. Vi har fulgt ham i lang periode i AaB, og har set en talentfuld angriber, som har haft et behov for mere spilletid. Med den spillestil, han har, hvor han har fart og kan udfordre, tror vi meget på, at han kan bidrage i vores offensiv. Så vi glæder os rigtig meget og tror, det kan blive rigtig godt for begge parter, siger sportsdirektør Ole Nielsen fra Vendsyssel FF. Wessam Abou Ali træner med sine holdkammerater allerede i dag fredag, og får trøje med nummer 7. - Wessams potentiale er indiskutabelt, men i øjeblikket har vi stor konkurrence om de offensive pladser, og Wessam har brug for fast spilletid for at fortsætte sin udvikling. Derfor er dette en glimrende mulighed for, at han kan få mange minutter i benene i NordicBet Ligaen, siger Allan Gaarde, sportsdirektør i AaB. Vendsyssel F.F. ligger efter de første fem spillerunder i NordicBet Ligaen på 12. pladsen med tre point. I morgen lørdag spiller holdet på udebane mod Næstved Boldklub. - Jeg ser frem til at få mere spilletid på et godt niveau, så jeg kan udvikle som spiller og vende styrket tilbage til AaB efter nytår, siger Wessam Abou Ali. Wessam Abou Ali har hidtil optrådt 31 gange for AaB og scoret 4 mål, mens det er blevet til otte officielle ungdomslandskampe for Danmark. Wessam Abou Ali har spillet 30 kampe i Superligaen for AaB. Hans kontrakt med AaB løber frem til udgangen af 2021.

Opsummering:
Vendsyssel FF forstærker offensiven med det 20-årige angrebstalent Wessam Abou Ali, der kommer til klubben på en lejeaftale fra Superligaklubben AaB. Danmarks nordligste divisionsklub har lejet den talentfulde angriber frem til nytår.